
A jövő turistái Budapesten, a fenntartható okos városban.

Kutatásomban a fenntarthatóságot és az okos városok közti összefüggést elemezem hazai és nemzetközi példák alapján. Ehhez kapcsolódóan az új, alternatív turizmus lehetőségeit vizsgálom, hogy napjaink és a jövő turistái milyen elvárásokkal érkeznek/érkezhetnek fővárosunkba.
A fent írottak alapján, kutatási kérdéseim a következők: Budapest okos várossá válhat-e? Fővárosunk okos városként fenntarthatóvá válhat-e? Továbbá ez a változás milyen kapcsolatban áll a fogyasztó szokásaival, elvárásaival a turizmusban?
Dolgozatom elkészítése során szekunder és primer módszereket alkalmazok. A szekunder kutatás keretein belül tanulmányozom a Magyarországon történő aktuális városfejlesztési stratégiákat (pl,: its2027, Smart Budapest, 2030-as stratégia) valamint a külföldi stratégiákat, példákat, tanulmányokat, szakkönyveket majd ezek összevetésével, elemzésével dolgozom ki, hogy milyen újítások, szemléletváltások szükségesek ahhoz, hogy Budapest egy fenntartható, okos várossá tudjon átalakulni. Emellett vizsgálom a turisták fogyasztói szokásait is a turizmusban.

A primer kutatás egyik fő alappillérét a szakértői mélyinterjú képezi. Célom olyan szakember megszólítása, aki aktívan részt vesz Budapest okos várossá alakításában, modernizációjában. valamint a turizmus meghatározó szereplői.

Az interjúk mellett egy strukturált kérdéssort tartalmazó, online kérdőív formájában tárom fel 250 fogyasztó véleményét, meglátásait a fenntarthatóság, modernizáció témaköreiben és az utazással kapcsolatos elvárásaikkal kapcsolatban. 
A kérdőív segítségével szeretném megismerni a fogyasztók véleményeit arról, hogy milyen fejlesztéseket javasolnak Budapest jövőjét illetően az okos város válás terén, illetve milyen problémák megoldását szeretnék elérni, javasolni. A válaszokból egy globális képet kaphatunk arról, hogy milyen viszonya van az fogyasztóknak a fenntarthatósággal, a környezettudatos életmóddal, mennyire nyitottak egy megújuló szemléletre akár utazásaik kapcsán is.
A vizsgálatok során megismerhetjük Budapest turizmusának jelenlegi helyzetét a fenntarthatóság, a modernizáció, valamint az okos városok kritériumai szerint. A szekunder kutatásnak köszönhetően, ötleteket meríthetünk külföldi és belföldi példákból, különböző innovációs és városfejlesztési stratégiákból, így segíthetjük újabb ötletekkel fővárosunk fenntartható fejlődését.



